ການປ່ອນບັດ ໃນການເລືອກຕັ້ງ ປະທານາທິບໍດີ ໃນສຣີລັງກາ ໄດ້ເສັດສິ້ນລົງແລ້ວ
ຂ່າວສຳຄັນອື່ນໆ: ຄະນະສະພາຝຣັ່ງ ຮຽກຮ້ອງໃຫ້ ມີການຫ້າມ ເປັນບາງສ່ວນ ບໍ່ໃຫ້ແມ່ຍິງ ໃສ່ຜ້າຄຸມປົກໜ້າ; ເອກອັຄຣັຖທູດ ສະຫະຣັດ ເຕືອນປະທານາທິບໍດີ ໂອບ
ສຣີລັງກາຈັດການເລືອກ ຕັ້ງ ປະທານາທິບໍດີ ທ່າມກາງຄວາມສະງົບເປັນເທື່ອ ທຳອິດ ໃນຮອບ ຫຼາຍໆທົສວັດຫລັງຈາກທີ່ໄດ້ມີການ ໂຄສະນາຫາສຽງທີ່ເຕັມໄປດ້ວຍ ຄວາມຮຸນແຮງ ບັນ ດາຜູ້ມີສິດປ່ອນບັດ ຊຶ່ງຮວມທັງຜູ້ປະສົບພັຍສົງຄາມ ຊາວທະມິລພາກັນໄປ ລົງຄະແນນສຽງໃນວັນອັງຄານ ມື້ນີ້ເພື່ອເລືອກເອົາ ລະວ່າງການຕໍ່ອາຍຸ ໃນການບໍຣິ ຫານປະເທດຂອງປະທານາທິບໍດີມາຮິນດາ ຣາຊພັກ ກັບການເລືອກເອົາ ຄູ່ແຂ່ງຂອງທ່ານ ອະດີດຜູ້ບັນຊາ ການທະຫານສູງສຸດ ຂອງສຣີລັງກາ ທ່ານ SARATH FONSEKA ເຂົ້າຮັບຕຳແໜ່ງແທນ ມີ ຜູ້ສະມັກທັງໝົດ 22 ຄົນ ມີຊື່ຢູ່ໃນບັນຊີ ການປ່ອນບັດ ແຕ່ການເລືອກຕັ້ງລວມຈຸດ ຢູ່ທີ່ ທ່ານຣາຊພັກ ແລະທ່ານ FONSEKA ຊຶ່ງຕ່າງກໍໄດ້ຖືກ ຍົກຍ້ອງວ່າເປັນວີຣະຊົນສົງຄາມ ໃນການໄດ້ຮັບ ໄຊຊະນະ ຕໍ່ພວກກະບົດ ເສືອທະມິລ ປີກາຍນີ້ ນາຍພົນ FONSEKA ໄດ້ຕັດສິນໃຈ ສະມັກເຂົ້າແຂ່ງຂັນ ປະທານາທິບໍດີ ຣາຊພັກໃນການເລືອກຕັ້ງ ຄັ້ງນີ້ ຫລັງ ຈາກໄດ້ຈົ່ມວ່າ ທ່ານໄດ້ຖືກປັດເຂັ່ຽບໍ່ໃຫ້ມີຄວາມສຳຄັນ ຫລັງຈາກສົງຄາມ ສິ້ນສຸດລົງແລ້ວ ຄະນະກັມມະການ ນຶ່ງ ຂອງສະພາແຫ່ງຊາດຝຣັ່ງ ຮຽກຮ້ອງໃຫ້ ມີການຫ້າມ ເປັນບາງສ່ວນບໍ່ໃຫ້ແມ່ຍິງ ໃສ່ ຜ້າຄຸມປົກໜ້າ ຂອງສາສນາອິສລາມໂດຍເຕັມ ນັ້ນ ໃນວັນອັງຄານມື້ນີ້ ຄະນະກັມມະການດັ່ງ ກ່າວໄດ້ນຳສເນີການຫ້າມບໍ່ໃຫ້ແມ່ຍິງມຸສລິມ ໃສ່ຜ້າຄຸມປົກໜ້າຢູ່ໃນສະຖານທີ່ ຫຼາຍໆບ່ອນ ຮວມທັງໂຮງພະຍາບານໂຮງຮຽນແລະການ ຂົນສົ່ງ ສາທາຣະນະ ລາຍງານຂ່າວ ບໍ່ໄດ້ ແຈ້ງວ່າ ມີການຫ້າມຢ່າງເຕັມທີ່ ບໍ່ໃຫ້ໃສ່ຜ້າຄຸມປົກໜ້າດັ່ງກ່າວ ຢູ່ໃນສະຖານທີ່ ສ່ວນໂຕ ປະທານາທິບໍດີ NICOLAS SARKOZY ໄດ້ກ່າວ ໃນຕົ້ນເດືອນນີ້ວ່າ ແມ່ຍິງຊາວມຸສລິມບໍ່ຄວນໄດ້ຮັບ ອະນຸຍາດ ໃຫ້ໃສ່ຜ້າຄຸມ ປົກໜ້າເລີຍ ທ່ານ SARKOZY ເວົ້າວ່າຜ້າປົກ ໜ້າດັ່ງກ່າວ ຂັດກັນກັບຄຸນຄ່າ ຂອງຝຣັ່ງ ການຢັ່ງຫາງສຽງສະແດງໃຫ້ເຫັນວ່າ ຊາວຝຣັ່ງ ສ່ວນໃຫຍ່ ໃຫ້ການສນັບສນຸນ ຕໍ່ການຫ້າມໃສ່ຜ້າຄຸມປົກໜ້າ ແຕ່ແນວໃດກໍຕາມ ພວກແມ່ຍິງ ມຸສລິມໃນປະເທດຝຣັ່ງທີ່ໃສ່ຜ້າຄຸມປົກໜ້າ ມີແຕ່ພຽງ ສ່ວນນ້ອຍໆເທົ່ານັ້ນ ໃນໂທຣະເລກການທູດ ທີ່ມີ ການພິມເຜີຍແຜ່ ໂດຍເຕັມ ເປັນເທື່ອທຳອິດໃນ ວັນອັງຄານມື້ນີ້ ເອກອັຄຣັຖທູດສະຫະຣັດ ປະ ຈຳອັຟການິສຖານ ໄດ້ເຕືອນ ປະທານາທິບໍດີ BARACK OBAMA ວ່າປະທານາທິບໍດີອັຟ ການິສຖານ ທ່ານ HAMID KARZAI ບໍ່ແມ່ນ ພາຄີຍຸທະສາດ ທີ່ດີພໍຂອງສະຫະຣັດ ໂທຣະ ເລກທີ່ພິມເຜີຍແຜ່ໂດຍໜັງສືພິມ NEW YORK TIMESໃນວັນອັງຄານມື້ນີ້ ສະແດງໃຫ້ເຫັນວ່າ ເອກອັຄຣັຖທູດ KARL EIKENBERRYມີຄວາມບໍ່ແນ່ໃຈ ກ່ຽວກັບການ ສົ່ງກຳລັງທະຫານ ໄປຕື່ມ ຢູ່ອັຟການິສຖານແລະທ່ານ EIKENBERRY ໄດ້ເຕືອນທ່ານ OBAMA ວ່າ ການເພີ້ມກຳລັງທະຫານອະເມຣິກັນ ໃນ ອັຟການິສຖານນັ້ນ ຈະເຮັດໃຫ້ ຣັຖບານຂອງ ປະທານາທິບໍດີKARZAI ກາງຕໍ່ສະຫະຣັດ ຫຼາຍເກີນໄປ ໂທຣະເລກ ຂອງທ່ານ EIKENBERRY ໄດ້ຄັດຄ້ານຕໍ່ແຜນຍຸທສາດ ຕ້ານ ພວກກະບົດທີ່ສເນີຂຶ້ນມາໂດຍຜູ້ບັນຊາການ ກຳລັງສະຫະຣັດໃນອັຟການິສຖານ ນາຍພົນ STANLEY McCHRYSTAL ທີ່ໄດ້ເຕືອນວ່າ ການປະຕິບັດງານຂອງສະຫະຣັດ ໃນອັຟ ການິສຖານ ຈະປະສົບກັບຄວາມລົ້ມແຫລວຖ້າບໍ່ມີການສົ່ງກຳລັງ ສະຫະຣັດ ໄປເພີ້ມຕື່ມ ສະມາຊິກ ສະພານິຕິ ບັນຢັດ ຮົງກົງ 5 ທ່ານໄດ້ພາກັນລາອອກໃນ ວັນອັງຄານ ມື້ນີ້ ເພື່ອປະທ້ວງ ຕໍ່ການປະຕິຮູບ ປະຊາທິປະໄຕຂອງປັກກິ່ງ ທີ່ໄດ້ດຳເນີນໄປ ຢ່າງຊັກຊ້ານັ້ນ ພວກຜູ້ແທນທັງຫ້າທີ່ມາຈາກ ພັກສັນນິບາດ ສັງຄົມປະຊາທິປະໄຕ ແລະພັກ ກິຈສັງຄົມໄດ້ພາກັນລົງນາມໃນໜັງສືລາອອກ ແລ້ວຫຼັງຈາກນັ້ນ ກໍນຳໄປມອບໃຫ້ເລຂານຸການ ຂອງສະພານິຕິບັນຢັດຮົງກົງ ພັກຝ່າຍຄ້ານທັງ 2 ຂອງຮົງກົງຫວັງວ່າ ການລາອອກຂອງພວກຜູ້ແທນ ຂອງຕົນ ຈະບັງຄັບໃຫ້ມີການເລືອກ ຕັ້ງຮອບພິເສດຊຶ່ງໃນຄວາມເປັນຈິງແລ້ວ ຈະພາໃຫ້ມີ ການລົງປະຊາມະຕິ ກ່ຽວກັບການຮຽກຮ້ອງໃຫ້ອະດີດ ອານານິຄົມ ຂອງອັງກິດແຫ່ງນີ້ ໄດ້ຮັບປະຊາທິປະໄຕ ຢ່າງຄົບຖ້ວນ ຮົງກົງມີສິດເສຣີພາບ ແບບຕາເວັນຕົກ ພາຍໃຕ້ການປົກຄອງ ຂອງຈີນແຕ່ມີການເລືອກຕັ້ງ ໂດຍກົງ ແຕ່ພຽງບາງສ່ວນ ເທົ່ານັ້ນ ພວກຜູ້ນຳ ຂອງຮົງກົງແມ່ນຖືກເລືອກ ໂດຍຄະນະ ກັມມະການ 800 ຄົນ ທີ່ຖືກເລືອກ ອີກຕໍ່ນຶ່ງ ໂດຍປັກກິ່ງແລະສະມາຊິກ ສະພານິຕິບັນ ຢັດ ທີ່ມີທັງໝົດ 60 ຄົນ ຂອງຮົງກົງນັ້ນ ເຄິ່ງນຶ່ງແມ່ນປະຊາຊົນ ເປັນຜູ້ເລືອກ ແລະອີກ ເຄິ່ງນຶ່ງ ແມ່ນເລືອກໂດຍກຸ່ມທີ່ມີຜົນປະໂຍດ ລາຍງານຂ່າວ ຈາກກຸງໂຊລ ໃນວັນ ອັງຄານມື້ນີ້ ແຈ້ງວ່າ ເຈົ້າໜ້າທີ່ ສະຖານທູດເກົາຫລີເໜືອຄົນນຶ່ງ ໃນອີທິໂອເປັຽ ໄດ້ໂຕນໜີ ໄປຍັງເກົາຫລີໃຕ້ ໃນປີກາຍນີ້ຫລັງຈາກໄດ້ຂໍລີ້ ພັຍ ຢູ່ທີ່ສະຖານທູດເກົາຫລີໃຕ້ ໃນປະເທດດັ່ງ ກ່າວ ໂທຣະພາບYTN ທີ່ກຸງໂຊລ ແລະອົງ ການຂ່າວຢອນຮັບ ຂອງເກົາຫຼີໃຕ້ ລາຍງານວ່າຜູ້ຊາຍຄົນນັ້ນ ຊຶ່ງຂ່າວບອກຊື່ແຕ່ພຽງວ່າ ຊື່ນາຍ ກິມ ອາຍຸ 40 ປີໄດ້ບຸກເຂົ້າໄປ ໃນສະຖານທູດ ເກົາຫລີໃຕ້ ທີ່ນະຄອນຫລວງ ອາດິສອາບາບາໃນເດືອນຕຸລາ ປີກາຍ ແລະໄດ້ພັກຢູ່ທີ່ນັ້ນ ເປັນເວລາ ຫລາຍໆອາທິດ ກ່ອນທີ່ຜູ້ກ່ຽວຈະຖືກສົ່ງ ໄປຍັງເກົາຫຼີໃຕ້ ລາຍງານຂ່າວ ແຈ້ງວ່າ ການໂຕນໜີ ຂອງເຈົ້າໜ້າທີ່ສະຖານທູດຄົນນີ້ ເຮັດໃຫ້ເອກອັຄຣັຖທູດ ເກົາຫລີເໜືອ ປະຈຳອີທິໂອເປັຽໄດ້ໂທຣະສັບ ໄປປະທ້ວງ ຕໍ່ເອກອັຄຣັຖທູດ ເກົາຫລີໃຕ້ ປະຈຳປະເທດ ດັ່ງກ່າວ ນອກນັ້ນແລ້ວ ກໍມີລາຍງານວ່າ ທາງສະຖານທູດ ເກົາຫລີເໜືອ ຍັງໄດ້ໃຊ້ຣົດ ສະຖານທູດໄປປິດລ້ອມ ທາງເຂົ້າ ສະຖານທູດ ເກົາຫລີໃຕ້ ນຳອີກ ກະຊວງ ການຕ່າງປະເທດເກົາຫລີໃຕ້ ແລະອົງການ ສືບລັບແຫ່ງຊາດ ບໍ່ຍອມ ໃຫ້ການຢືນຢັນ ກ່ຽວກັບລາຍງານຂ່າວ ທີ່ວ່ານີ້ ເຈົ້າໜ້າທີ່ອີຣັກ ກ່າວວ່າ ການໂຈມຕີ ສະລະຊີບ ດ້ວຍຣົດຣະເບີດຕໍ່ຫ້ອງພິສູດຫຼັກ ຖານຫລືຫ້ອງແລັບ ຂອງຕຳຣວດ ໃນເຂດໃຈ ກາງນະຄອນຫລຼງແບັກແດັດເຮັດໃຫ້ມີ ຜູ້ເສັຽ ຊີວິດ ຢ່າງນ້ອຍ 18 ຄົນ ແລະໄດ້ຮັບ ບາດ ເຈັບ ອີກ 80 ຄົນຕຳຣວດເວົ້າວ່າ ເຫດຣະ ເບີດດັ່ງກ່າວ ໄດ້ສ້າງຄວາມເສັຽຫາຍ ໃຫ້ແກ່ ຫ້ອງການພິສູດຫລັກຖານ ຂອງຣັຖບານທີ່ຄຸ້ມ KARRADA ເຈົ້າໜ້າທີ່ກ່າວວ່າ ສ່ວນໃຫຍ່ຂອງພວກທີ່ເສັຽຊີວິດ ຫລືໄດ້ຮັບບາດເຈັບ ໃນ ການໂຈມຕີຄັ້ງນີ້ ມີທ່າທາງວ່າແມ່ນພວກນາຍຕຳຣວດ ເຫດຣະເບີີດ ທີ່ວ່ານີ້ ມີຂຶ້ນນຶ່ງມື້ ຫລັງຈາກໄດ້ການໂຈມຕີດ້ວຍຣະເບີດສະລະຊີບ ໃສ່ໂຮງແຮມ 3 ບ່ອນ ທີ່ຊາວຕ່າງປະເທດ ມັກໄປຢູ່ໃນນະຄອນຫຼວງແບັກແດັດ ຊຶ່ງເປັນເຫດໃຫ້ ມີຜູ້ເສັຽຊີວິດ ຢ່າງນ້ອຍ 36 ຄົນແລະໄດ້ຮັບບາດເຈັບ ອີກ 71 ຄົນ ເຈົ້າໜ້າທີ່ອີຣັກ ໄດ້ສະແດງ ຄວາມວິຕົກກັງວົນຢ້ານວ່າ ພວກກະບົດ ອາດຈະທຳການໂຈມຕີ ທີ່ສຳຄັນໆ ເພື່ອຣົບກວນ ການເລືອກຕັ້ງສະພາແຫ່ງຊາດ ຊຶ່ງກຳນົດ ຈະມີຂຶ້ນ ໃນວັນທີ 7 ມີນາ ຈະມາເຖິງນີ້ ອິນເດັຽໄດ້ສເລີມ ສລອງ ວັນເອກກະຣາດ ຫລື ວັນສາທາຣະນະຣັດ ຄົບຮອບ 60 ປີ ທ່າມກາງການຮັກສາຄວາມປອດ ພັຍຢ່າງເຄັ່ງຄັດຍ້ອນຢ້ານວ່າ ຈະມີການໂຈມຕີຂອງ ພວກຫົວຮຸນແຮງ ມີການສົ່ງກຳລັງຮັກສາຄວາມສະ ງົບບໍ່ຕຳກວ່າ 15 ພັນຄົນໄປປະຕິບັດງານຢູ່ໃນແລະ ອ້ອມແອ້ມ ນະຄອນຫຼວງນິວເດລີ ໃນວັນອັງຄານມື້ນີ້ເພື່ອຮັກສາຄວາມປອດພັຍ ຢູ່ຕາມເສັ້ນທາງ ເດີນສວນ ສນາມ ປະຈຳປີ ເນື່ອງໃນໂອກາດວັນເອກກະຣາດ ວັນສາທາຣະນະຣັດ ຫລືວັນເອກກະຣາດ ແມ່ນເປັນຂີດໝາຍ ມື້ທີ່ອິນເດັຽໄດ້ຮັບຮອງເອົາ ຣັຖທັມມະນູນ ແລະການໂອນ ການປົກຄອງ ຂອງອັງກິດ ໃຫ້ແກ່ອິນເດັຽໃນວັນທີ 26 ມັງກອນ ປີ 1950 ປະທານາທິບໍດີ ສະຫະຣັດ ທ່ານ BARACK OBAMAໄດ້ສະແດງ ຄວາມຊົມເຊີຍ ຕໍ່ປະຊາຊົນອິນເດັຽ ໃນໂອກາດ ດັ່ງກ່າວນີ້ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ